# Aktivizácia mládeže - od ambície k úspechu

## (záverečná konferencia projektu Aktivizácia mládeže – dlhodobá ambícia)

Zavŕšením nášho niekoľkomesačného úsilia povzbudiť a vyškoliť nielen mladých ľudí so zrakovým postihnutím a bez neho, ale aj samotných zamestnancov na prácu s mládežou, bola konferencia s názvom Aktivizácia mládeže – od ambície k úspechu, ktorá sa uskutočnila v piatok 24. novembra 2017 v hoteli Mercure Bratislava. V prostredí, ktoré sme vyzdobili postermi o zásadách jasnej tlače a o prístupnosti elektronických dokumentov, sa pod moderátorským vedením Ondreja Rosíka ako prvá ujala slova (z dôvodu pracovnej vyťaženosti prostredníctvom videozáznamu) europoslankyňa Jana Žitňanská. Zdôraznila, že na pôde Európskeho parlamentu o téme celoživotného vzdelávania veľa diskutujú, a vyzdvihla náš projekt a konferenciu, ktoré podľa nej nepochybne prinesú motiváciu a povzbudenie pre tých, ktorí sa touto cestou chcú uberať.

Generálna riaditeľka [IUVENTA](https://www.iuventa.sk/sk/IUVENTA-home.alej) – Slovenského inštitútu mládeže Alena Minns priblížila program Erasmus+, ktorý je otvorený širokému spektru organizácií vo všetkých sektoroch vzdelávania, odbornej prípravy, mládeži a športu. Je to nástroj na zlepšenie zručností a kompetencií mladých ľudí, povzbudenie k aktivite na rozvoj spoločnosti. Program Erasmus+ podporuje aj projekty zamerané na tému inklúzia mladých ľudí s obmedzenými možnosťami realizácie, či už z dôvodu zdravotného postihnutia, zhoršených ekonomických a sociálnych podmienok a pod. Projekty, kde sú zainteresovaní ľudia so zdravotným postihnutím a bez neho, majú podľa Aleny Minns veľkú silu. Každý z nás totiž môže byť už zajtra odkázaný na niečiu pomoc. Musíme sa preto vžiť do situácie tých, ktorí našu pomoc potrebujú. Nesmieme zabudnúť byť hlavne ľuďmi, uzavrela svoj príhovor generálna riaditeľka.

Branislav Mamojka, predseda Únie nevidiacich a slabozrakých Slovenska, upozornil na výnimočnosť projektu YALTA. Je to v histórii našej organizácie čosi nové, čosi, čo rozhodne treba rozvíjať. ÚNSS postupne pomaly starne. Je to prirodzené – problémy so zrakom idú ruka v ruke s narastajúcim vekom, na druhej strane, medicína napreduje, prevencia zrakových porúch neraz to, s čím by si kedysi neporadila, včas podchytí. Zdôraznil, že naším cieľom je podporiť mladých ľudí, aby boli pre spoločnosť prospešní, vytvárať podmienky pre rovnocenný, zaujímavý život všetkých ľudí so zrakovým postihnutím. Mladí ľudia prinášajú často nové myšlienky, nové poznatky. Boli by sme radi, keby práve oni boli angažovaní v presadzovaní práv ľudí so zdravotným postihnutím, v prezentovaní svojich možností a pri obhajobe našich záujmov.

Je táto krajina pre mladých? Takúto otázku si položila [Rada mládeže Slovenska](http://mladez.sk/). Táto platforma v súčasnosti zastrešuje 22 mimovládnych organizácií a občianskych združení, t. j. viac ako 55 000 detí a mladých ľudí. Katarína Čavojská upozornila na dôležitosť hlasu žiakov a študentov nielen v školskom prostredí, ale predovšetkým v spoločnosti ako takej. Aby potreby a názory mladých ľudí spoznali, uskutočnili reprezentatívny prieskum v krajinách V4 s názvom [Táto krajina nie je pre mladých](http://mladez.sk/2017/09/27/prieskum-rady-mladeze-slovenska-tato-krajina-nie-je-pre-mladych/). Ľudí vo veku od 15 do 24 rokov sa pýtali, ako sa cítia vo svojej krajine, aké majú predstavy o svojej budúcnosti, či oni sami majú vplyv na fungovanie spoločnosti a ako sa politicky angažujú. Zistenia boli znepokojujúce, ba alarmujúce. Riešením by mohlo byť systematické zapájanie mladých do politických rozhodnutí, ako prízvukovala Katarína Čavojská.

Szabolcs Forgács z maďarského združenia [Sports and Leisure Association for the Visually Impaired](http://lassegyesulet.hu/) sa usiluje motivovať jednotlivcov so zrakovým postihnutím k športu. Upozornil, že títo ľudia, najmä tí, ktorí sa s hendikepom zraku narodili, sa fyzických aktivít zúčastňujú veľmi málo, pritom šport môže ich život veľmi priaznivo ovplyvniť – zvýšiť sebahodnotenie a sebadôveru, podporiť sociálnu inklúziu. Portfólio možností, ktoré nevidiacej a slabozrakej mládeži ponúkajú, je naozaj veľmi pestré: aerobik, beh, joga, korčuľovanie, futbal, lyžovanie, bicyklovanie, plachtenie, plavby na loďkách, windsurfing, paraglajding, parašutizmus atď.

Nadviazať nové vzťahy, získať nové prístupy k dosiaľ nepoznaným sociálnym sieťam, pripojiť sa v nejakej činnosti k majorite, zvýšiť si sebadôveru, sebaúctu, zlepšiť už existujúce alebo nadobudnúť nové zručnosti, mať príležitosť bojovať proti diskriminácii. To všetko a mnoho iného ponúka inkluzívne dobrovoľníctvo, o ktorom na konferencii hovorila Alžbeta Frimmerová z [Platformy dobrovoľníckych centier a organizácií](http://www.dobrovolnickecentra.sk/sk/domov/http:/www.dobrovolnickecentra.sk/sk/domov/). Na Slovensku nie je bežné hovoriť a robiť projekty v oblasti inkluzívneho dobrovoľníctva, t. j. takého, ktoré je otvorené všetkým bez ohľadu na znevýhodnenie (postihnutie, etnickú príslušnosť, náboženstvo, vek, spoločenské postavenie, dlhodobú nezamestnanosť, nižší príjem a pod.). Platforma dobrovoľníckych centier a organizácií ponúka know-how v oblasti inkluzívneho dobrovoľníctva, a to formou tréningu manažmentu dobrovoľníkov s akýmkoľvek znevýhodnením. V blízkej budúcnosti na svojej internetovej stránke plánujú sprístupniť svoje publikácie, ktoré môžu takisto nasmerovať.

Systém vzdelávania mentorov priblížila prítomným Alenka Gajšt zo [Slovinskej asociácie zdravotne postihnutých študentov](http://www.dsis-drustvo.si/), systém vzdelávania mladých lídrov a dobrovoľníkov zas Stanislav Sokol z Únie nevidiacich a slabozrakých Slovenska. V priebehu realizácie projektu YALTA sa uskutočnilo celkovo 9 školení – 4 pre mladých lídrov a dobrovoľníkov, 3 pre pracovníkov ÚNSS a 2 pre pracovníkov DŠIS, ktoré viedli lektori zo všetkých partnerských organizácií projektu. Mladí nevidiaci, slabozrakí a dobrovoľníci bez postihnutia sa venovali líderstvu, komunikačným zručnostiam, tvorbe projektov a spolupráci v tíme. Pracovníci ÚNSS si zas osvojili nové metódy neformálneho vzdelávania a podpory mládeže, následne uskutočnili 2 školenia zamerané na vhodné formy pomoci, prístupnosť informácií a komunikáciu pre asistentov a pracovníkov slovinského partnera. V závere roka 2016 sa rozbehli aj pravidelné stretnutia mládežníckych skupín v zapojených krajoch a zrealizovalo sa 20 osvetových workshopov, 4 víkendové pobyty a 40 tematických stretnutí. [A o čom všetkom boli mládežnícke stretnutia projektu YALTA?](http://www.unss.sk/yalta/vystupy.php)

Aktivizácia mládeže a občianska angažovanosť. To bola téma príspevku Josefa Zbraneka z Únie nevidiacich a slabozrakých Slovenska. Vyzval v ňom nielen všetkých zapojených, aby sme projekt YALTa nenechali len tak založiť do archívu. Poznatky v ňom získané musíme na aktivizáciu mládeže využívať aj naďalej. Mladí ľudia majú potrebu stretávať sa, pracovať na svojom rozvoji, či už formou formálneho, alebo neformálneho vzdelávania, nie je im ľahostajné, v akých podmienkach budú žiť. Silná celoštátna organizácia im môže poskytnúť viacero príležitostí, finančných a materiálnych zdrojov na realizáciu svojich plánov. Projekt Aktivizácia mládeže – dlhodobá ambícia je podľa Josefa Zbraneka vynikajúcim štartom.

Zástupcovia zo [Sjednocené organizace nevidomých a slabozrakých České republiky](https://www.sons.cz/) vyjadrili projektu YALTA uznanie, ocenili prácu aj nás, aj zapojených mladých ľudí a popriali nadčasovú udržateľnosť. Navrhli viaceré cesty, ktorými sa naša spolupráca môže uberať: vytvorenie slepej „dvojstonožky“ (Slepú stonožku vytvorili ľudia so zrakovým postihnutím a vďaka klapkám a šatkám na očiach a bielym paliciam aj vidiaci počas podujatia Míľa pre mamu v Nitre) či účasť na TyfloArte, stretnutí ľudí so zrakovým postihnutím, ktorí nachádzajú radosť v umení.

Záver konferencie patril prezentácii činnosti YALTA tímov v jednotlivých zapojených krajoch počas celého obdobia trvania projektu.

Všetko o projekte YALTA sa môžete dočítať [na našej internetovej stránke](http://bam.sk/yalta/).